“АЛ ИМА ЉУБАВИ МОЈЕ” од 8. марта у Народном музеју Панчево

Ретроспективна изложба фотографија нишког уметника Ивана Хаџи Здравковића Сосе (1952-2013), којом је у Галерији савремене уметности Ниш обележена петогодишњица уметникове смрти новембра 2018. године, гостује, у својој сажетој варијанти, у Народном музеју Панчево. Аутор изложбе: Ивана Здравковић; кустос изложбе: Људмила Ђукић; дизајнер изложбе: Јелена Мацановић. Отварање изложбе је 8. марта 2019. године у 19 часова. Спонзори отварања су Винарија Вимид и Дестилерија Фрунза.

Стих ”Ал има љубави моје” Бранка Миљковића симболизује велику љубав Ивана Хаџи Здравковића према фотографији и темама које њом овековечава. Истовремено нас подсећа на његов рад на филму “Ватра и ништа” и изложби о нишком песнику.

Интересовање за фотографију и покретне слике 1971. године одводи Сосу из Ниша у Београд, где уписује тек основане студије камере при Факултету драмских уметности. Идући у корак са савременом технологијом, усавршавао се и несебично преносио своју љубав и знање на млађе генерације. Бавио се образовним радом све до смрти, како у стручним школама, тако и на универзитетском нивоу.

Фотографије, које ће панчевачка публика моћи да види, припадају различитим фазама стваралаштва Ивана Хаџи Здравковића. Црно-бели портрети са краја шездесетих година прошлог века, женски актови настали у атељеу и жанр сцене из студентских дана прожимају се са дигиталним записима. Колор фотографије Свете Горе и Свете Земље, одраз су уметникове личне духовности. Осећај за детаљ и доживљај природе овековечени су на бројним фотографијама. Изразит колорит у складу са формом, одскаче на многим дигиталним фотографијама.

Преклапање актова, које је уметник радио током студија, са дигиталним текстурама доводи до настанка нових дела изразите поетичности и ликовности. То су радови настали у последњим годинама уметниковог живота, радови који славе лепоту жене, природе и живота у целини. Они јасно преносе Иванову бескрајну љубав према фотографији, и вештину и таленат да се истом изрази.